Az Európai Parlament és a Tanács 2003/65/EK irányelve
(2003. július 22.)
a kísérleti és egyéb tudományos célokra felhasznált állatok védelmére vonatkozó tagállami törvényi, rendeleti és közigazgatási rendelkezések közelítéséről szóló 86/609/EGK tanácsi irányelv módosításáról
(EGT vonatkozású szöveg)
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre, és különösen annak 95. cikkére,
tekintettel a Bizottság javaslatára [1],
tekintettel az Európai Gazdasági és Szociális Bizottság véleményére [2],
a Szerződés [3] 251. cikkében megállapított eljárással összhangban,
mivel:
(1) 1998. március 23-án a Tanács elfogadta a Kísérleti és egyéb tudományos célokra felhasznált gerinces állatok védelmére vonatkozó európai egyezménynek a Közösség által történő megkötéséről szóló 1999/575/EK határozatot [4] (a továbbiakban Egyezmény).
(2) A 86/609/EGK tanácsi irányelv [5] az Egyezményt végrehajtó, az Egyezményével megegyező célkitűzéseket magában foglaló eszköz.
(3) A 86/609/EGK irányelvnek az állatok elhelyezésére és ellátására vonatkozó iránymutatásokat tartalmazó II. melléklete az Egyezmény A. függelékének a helyébe lép. Az Egyezmény A. függelékében és az említett irányelv mellékleteiben szereplő rendelkezések technikai jellegűek.
(4) A 86/609/EGK irányelv mellékleteinek az érintett területeken elért legújabb tudományos és műszaki fejleményekkel és kutatási eredményekkel való összhangjának biztosítására van szükség. Jelenleg a mellékletek módosításának elfogadására csak az igen hosszúra nyúló együttdöntési eljárás keretében kerülhet sor, melynek következményeként azok tartalma a területen elért legfrissebb fejleményektől elmarad.
(5) Az ezen irányelv végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozattal [6] összhangban kell elfogadni.
(6) A 86/609/EGK irányelvet ezért ennek megfelelően módosítani kell,
ELFOGADTA EZT AZ IRÁNYELVET:
1. cikk
A 86/609/EGK irányelv a következő cikkekkel egészül ki:
"24a. cikk
Az alábbiakban említett kérdésekkel kapcsolatos, az ezen irányelv végrehajtásához szükséges intézkedéseket a 24b. cikk (2) bekezdésében meghatározott szabályozási bizottsági eljárással összhangban fogadják el:
- az ezen irányelv mellékletei.
24b. cikk
(1) A Bizottságot egy bizottság segíti.
(2) Az e bekezdésre történő hivatkozáskor, az 1999/468/EK határozat 5. és 7. cikkét kell alkalmazni, tekintettel annak 8. cikke rendelkezéseire is.
Az 1999/468/EK határozat 5. cikkének (6) bekezdésében megállapított időtartam három hónap.
(3) A Bizottság elfogadja saját eljárási szabályzatát."
2. cikk
A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 2004. szeptember 16. előtt megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
3. cikk
Ez az irányelv az Európai Unió Hivatalos Lapjában való kihirdetésének napján lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2003. július 22-én.